  Анжелика Тихонова корреспондент 8-11 классын дышетскись удмурт пиналъёсты телерадиожурналистикая «Вуоно иворчи» школае дышетскыны ӧтё. Со сярысь ӵектосэз радъясьёс ивортӥзы. Школае каръёсысь но гуртъёсысь удмурт кылын вераськыны быгатӥсь пиналъёсты кутозы. Соосты южтолэзьысен куартолэзёзь «Мынам Удмуртие» телеканаллэн инъетаз телерадиожурналистлэн ужезлы дышетозы. Сюжет дасяны, лыдӟыны, монтаж лэсьтыны дышетозы, съёмкаосы потталозы. Дась ужъёссэс «Иворъёс» программаын быдэс Удмуртилы возьматозы. Дышетскон Азьмуртлэн фондысьтыз утэм грантлы луыса дунтэк радъяськоз Школае сюрон понна радъясьёслы  сётэм анкетаез гожтоно. Со борды асэныд тодматонэн, журналистикаен тунсыкъяськемед но школалэсь мар возьмамед сярысь одӥг минутозь видео ватсано. Ужъёсты 21-тӥ тулыспалозь ivorchi@mail.ru электрон почтае келяно. Школае 10 тужгес усто но аспӧртэм пиналъёсты кутозы. Дышетсконъёс арняяз 1-2 пол мынозы. Дырызъя но нуналызъя сярысь берло кенешозы.  Тодэ вайытом, 2021-тӥ арын нырысетӥ конкурслы йылпумъянъёсъя Удмуртиысь 52 ӵектосъёс Азьмуртлэн грантъёсъя фондысьтыз 56 миллион манет котыр коньдон утӥзы.  Тегъёс: Мерлык Ижкар Удмуртия пиналъёс удмурткыл телевидение Азьмуртлэнгрантъёсъяфондэз  